Прыкладна ў той жа час, на пачатку панавання Казіміра, прыгадваецца маёнтак Пуцілава. Запіс аб ім даволі сціслы: "Минце Чепуресовне вернено село Путилово, отца ее купля, а ей отец дал. А взял был Михайло Войшнарович без королева данья" [15]. Такім чынам, Пуцілава было прыватным маёнткам яшчэ, прынамсі, некалькімі гадамі раней, калі яно было куплена нейкім Чапурэсам (магчыма, гэта быў маршалак Вітаўта пан Станіслаў Чупурна, які прыгадваецца ў шэрагу дакументаў з 1396 па 1411 г.). Той завяшчаў яго дачке, але пасля яго смерці Вайшнаравіч без усялякага дазволу захапіў маёнтак, і спатрэбілася умяшанне вялікага князя, каб аднавіць справядлівасць.